مشكلة الملحد
تكملة للسؤال دا :  https://ask.fm/Alghazimh/answers/142376486213 مشكلة الملحد مش أنه يشوف النبي قدام عينه ، ولا يشوف ربنا حتى قدام عينه.  مشكلة الملحد هي في "الباردايم" أو النموذج التفسيري الذهني اللي بيتبناه، أنه ممكن يكون مستعد يقبل أي فرض بديل للدين ولو الفرض دا واهي وتعبان ورايح في ستين داهية.  ممكن يكون مستعد في حالة السؤال بتاعك يؤمن بأنه المسلمين استخدموا نوع من السحر الأسود لخداع البشرية الحمقاء وإثبات صدق النبوة بالعافية عن أنه يؤمن أنه فعلًا رسول رب العالمين وصادق ، وعشان كده ربنا قال في القرآن : "وما منعنا أن نرسل بالآيات إلا أن كذب بها الأولون وآتينا ثمود الناقة مبصرة فظلموا بها وما نرسل بالآيات إلا تخويفا"  مافيش فايدة في الأطفال والحمقى على مدار العصور يا صاحبي :)  وعشان كده برضه قال تعالى : " وأقسموا بالله جهد أيمانهم لئن جاءتهم آية ليؤمنن بها قل إنما الآيات عند الله وما يشعركم أنها إذا جاءت لا يؤمنون"  بيحلفوا ويفتحوا صدرهم ع الآخر زيك كده ، بس أول ما يشوفوا الآية يقلبوا بقى تفسيرات : ساحر ، كاهن ، مجنون ، كذاب .. إلخ.  دا نمط متكرر على مدار التاريخ للأسف. لأنه مش المشكلة حضرتك في أنك تشوف النبي بنفسك ، المشكلة أنك راكن عقلك زي المجنون تمامًا ، ومش بتستعمله في فحص الأدلة العقلية اللي قدامك ، وعاوز تشوف وتلمس بإيدك ، واللي لو حصل هتخش في دايرة إنكار برضه ومش هتقول : آمنت بالله. لأن مشكلتك مع الدين مش مشكلة نقص أدلة ، أقسم لك بالله العظيم - وقلما أحلف على شيء في داخل إنسان - أنك في داخلك ، في قرارة نفسك ، لا تستطيع ان تقيم دليلًا واحدًا يقف على قدم واحدة ويعرج على الأخرى على بطلان الإسلام.  لكنك متحصن بالنموذج الذهني.  نموذج : الأديان غلط والعلم صح ، الرسول كذاب بس نيوتن صادق. مبدأ الريبة لهايزنبيرج زي الفل ، بس أدوات نقل الحديث مش قد كده.  القرآن مليان أدلة آه ، بس ما جابش سيرة نظرية الأوتار فيبقى غلط.  التطور صح عشان هو صح ، وعشان العلماء بيقولوا أنه هو صح ، بغض النظر أنه أنت مش عارف نصف دليل أنها صح وكل كلامك وأدلتك عبارة عن "كلام جرايد ومجلات" حرفيًا.  بتؤمن بالأكوان المتعددة وأنت مش عارف أنها لو حبينا ندقق ، لا هي أكوان ، ولا هي متعددة.  وبتؤمن بأي فرض ، زي ما دوكينز قال : الحياة قد تكون نتيجة لقوة فضائية خارقة أنشأتنا ، المهم ربنا لأ يا جماعة ، بلاش ربنا من فضلكم ، عشان الأديان فيها أوامر ونواهي ورسل ورسالات وإحنا مش حمل الكلام دا.  حلوين الفضائيين ، مالهم؟ ، لا بيبعتوا رسل وسايبينا زي الحيوانات براحتنا ، فقشطة ، على بركة داروين! أنا أدعوك صادقًا والله : أنك تطلع فكرة أن الدين غلط دي من دماغك ، وابحث متجردًا ، وفكك من الاستعراض والسخافة ، هييجي يوم تكره فيه أنك استعرضت على ربنا وتكبرت على دينه كده لأنك هتكون في النار ساعتها لو مالحقتش نفسك. فكّر كويس وبلاش مكابرة ، الحق واضح وله طريقة ، وإنت بس محتاج تقرأ وأنت متحرر من النموذج القذر اللي عشش في دماغك دا ، وهتكون كويس. ربنا يهديك.